
	Tárgy : Javaslat a Fővárosi Szabályozási Keretterv-ről szóló 46/1998. (X. 15.) Főv. Kgy. számú rendelet módosítására a Budapest XI. kerület Kelenföldi pályaudvar és környékére vonatkozóan

Előterjesztés
a Közgyűlés részére
Tisztelt Közgyűlés!
Budapest területén az ingatlanok keretövezeti, illetve célzott területfelhasználási módú területi besorolásának, valamint védelmi és korlátozási elemeinek megváltoztatása a Fővárosi Szabályozási Kerettervről (FSZKT) szóló 46/1998. (X.15.) Főv. Kgy. számú rendelet mellékleteinek módosításával történik. 

A rendelet 1. § (1) bekezdés a) pontjában foglalt, a keretszabályozási övezeteket és egyéb szabályozási elemeket tartalmazó 1:4000 méretarányú tervlap a hivatkozott rendelet 1. sz. mellékletét képezi. Ezen mellékletek tartalma a jelen előterjesztés alapján elfogadásra javasolt rendelettel és mellékleteivel módosul a Fővárosi Közgyűlés döntését követően.

Előzmények :

Az FSZKT a Kelenföldi pályaudvar és térségére vonatkozóan az 57/2008. (XI.21.) Főv. Kgy. sz. rendeletével került módosításra, az akkor készülő KSZT koncepciója szerint, amely a tervezett intermodális szerepkörű városrészközpont őrmezei és Etele téri oldalára egyaránt vonatkozott. A KSZT a 17/2010.(V.28.) XI.ÖK rendelettel került jóváhagyásra. A Fővárosi Közgyűlés 2012. január 25-én tartott ülésén a 172/2012.(01.25.) Főv. Kgy. számú határozatával döntött a 4-es metró I. ütemének kelenföldi végállomásához kapcsolódó intermodális csomópont módosított koncepciójáról, és ezzel összefüggésben döntött arról, hogy az ésszerű területfelhasználás érdekében kezdeményezni kell az érvényben lévő FSZKT és KSZT módosítását. A 4-es metro I. ütemének beruházása keretében az őrmezei oldalon komplex Volánbusz és BKV pályaudvar, valamint P+R parkoló és B+R kerékpártároló valósul meg. Az új diszpozíció szerint 
• a 2818/2 hrsz.-ú ingatlan eddig hasznosítatlan területrészét is fenti célra kell felhasználni,
• az utasok kulturált várakozását korszerű várócsarnokban  kell biztosítani.
Fentiek mellett a Budaörsi úti csomópont tervei is módosultak. A 2011. évben tervezett, jelenleg engedélyezési stádiumban lévő csomópont döntő részben a jelenlegi közterületeket, illetve hatályos szabályozással rendelkező területeket érint, de kismértékű további terület-igénybevétel szükséges az M1-M7 autópálya − Balatoni út közötti tömb (OMV üzemanyagtöltő állomás) területéből és a hatályos KSZT 2. számú tömbjéből (2824/6 és 2818/1 hrsz.). A szükséges tervi módosítások alapján került lehatárolásra a KSZT tervezési területe. A KSZT jóváhagyását megelőzően az FSZKT módosítása szükséges.

A Kormány a nemzetgazdasági szempontból kiemelt jelentőségű beruházások megvalósításának gyorsításáról és egyszerűsítéséről szóló 2006. évi LIII. törvény 12. §-ának (5) bekezdésében, valamint a közigazgatási hatósági eljárás és szolgáltatás általános szabályairól szóló 2004. évi CXL. törvény 174/A. §-ának a) pontjában kapott felhatalmazás alapján 89/2007. (IV. 26.) Korm. rendelettel kiemelt jelentőségű üggyé nyilvánította a budapesti 4-es metróvonal Kelenföldi pályaudvar–Bosnyák tér közötti szakasza létesítésével összefüggő egyes közigazgatási hatósági ügyeket.

Városrendezési javaslatok

A tervezési területet a FSZKT VK jelű városközponti terület, I jelű intézményterület, KV-IK jelű különleges, intézményi, funkciókkal vegyes használatú közlekedési terület, KL-KT jelű közlekedési célú közterület elhelyezésére szolgáló terület keretövezetbe sorolja és 2300 férőhelyes P+R parkoló létesítésének kötelezettségét jelöli, amely értékek a legkisebb létesíthető kapacitást jelenti.

A Kelenföldi pályaudvar térségében Budapest városszerkezetében meghatározó intermodális funkciót betöltő  városrészközpont kialakítása tervezett. A KSZT folyamatban lévő módosítása, valamint az azzal összefüggő javasolt FSZKT módosítás a rögzített tervezési alapelveken nem változtat. Az intermodális csomópont igényei képezik a terület szervezésének alapját. Megfelelő működése megköveteli, hogy a metróállomás bejáratai, a MÁV vasútállomás peronjai (beleértve az elővárosi vasutakét is), a BKV és VOLÁN autóbusz végállomások, a villamos végállomás, a P+R parkolók, a kerékpárosok és a gyalogosok kapcsolatai közvetlenek és akadálymentesek legyenek. A javasolt módosítások elsősorban a tervezett elemek helyigényéből fakadnak. A gazdasági válság okozta forráshiány szükségessé tette az ütemezett megvalósíthatóság vizsgálatát is. Hosszú távon azonban mindenképpen a terület városrészközponttá történő alakítása a cél.

A 4-es metró üzembe helyezésének időpontjáig a területen - az autóbusz pályaudvar és a P+R parkolók kialakításán kívül - egyéb építési beruházás nem valószínűsíthető. A tervezett autóbusz pályaudvar területének felhasználásánál arra kell törekedni, hogy ne csak közlekedésüzemi funk-ciók létesüljenek. Az adottságok alapján itt intenzív városrészközponti funkciók elhelyezésével kell számolni. A kijelölt KV-IK jelű, különleges, intézményi funkciókkal vegyes területen lehetőség nyílik a közlekedési létesítményekhez kapcsolódóan más, városias vegyes funkciók elhelyezé-sére is, ezáltal e területek városias karaktere alakítható ki. A metró kijáratához közvetlenül kapcsolódó, a BKV és VOLÁN pályaudvart magába foglaló épületegyüttes földszintjén kívánatos kialakítani az állomás bejárati, terminál jellegű fogadócsarnokát.  Az épületek földszintjének többi részén vegyes funkciók, az emeleti szinteken elsősorban irodák helyezhetők el.

A korábbihoz képest a közúti közlekedés fejlesztési tervei is módosultak. A Budaörsi úti csomó-pont – mely létfeltétele a metró végállomáshoz kapcsolódó autóbusz pályaudvar és a P+R parkoló működésének – típusa megváltozott. Ennek következtében az új kialakítás a Budaörsi út északi oldalán – a korábbi tervtől eltérően – nem jár semmilyen telekterület igénybevételével, a déli oldalán viszont a jelenleg hatályos KSZT-ben biztosítotthoz képest kis mértékű további KL-KT besorolású területet igényel. Az új csomópont a tervezési területhez érdemben az Alsó Beregszász úton kapcsolódik majd.  A keretövezetbe nem sorolt közterületi hálózat módosul, az  Új Május utca Alsó Beregszász út – Boldizsár utca közötti tervezett kapcsolata nem kerül közterületként kialakításra, az elmaradó közterület fejlesztés az autóbusz pályaudvar területét növeli, a Budaörsi úti csomópont többlet terület igénybevételének kompenzálására szolgáló részének kivételével. 

Az intermodális közlekedési csomópont és a városrészközpont működésének a Budaörsi úti csomópont az egyik meghatározó közlekedési eleme lesz (a metró mellett). A tervezési terület szempontjából az új csomópont kapacitása kisebb, mint a korábban tervezett megoldásé. Az Alsó Beregszász úti kapcsolat jelzőlámpás forgalom irányítással épül ki, így rugalmasan kezelheti az egyes irányok (városhatár, Sasad, BAH csomópont) számára biztosított kapacitás szétosztását. A csomópont nyújtotta lehetőségeknek megfelelően szükséges a kiszolgált terület beépíthetőségét is 400.000 m² bruttó szintterületről 320.000 m²-re csökkenteni.

A metró végállomásához kapcsolódóan tervezett BKV és Volán közös autóbusz pályaudvar fontos eleme az intermodális csomópontnak, csúcsidőszakban óránként mintegy 100-100 járatot fog indítani és fogadni. Elhelyezését a KV-IK besorolású terület biztosítja, melynek területe a Fővárosi Közgyűlés döntésével összhangban növekszik a keretövezetbe nem sorolt közterületek és VK besorolású területrész rovására. A BKV által bonyolított forgalom várhatóan megközelíti az 50.000 utas/nap/2i, a Volán által szállított utasok száma pedig meghaladja a 10.000 utas/nap/2i értéket. Az autóbusz pályaudvar létesítése a BKV Budaörsi úti (Móricz Zsigmond körtérre és a Kosztolányi Dezső térre irányuló) autóbusz közlekedésének teljes átalakítását is eredményezi majd, a Budaörsi út autóbusz forgalmának nagyobb része megszűnik. Az új autóbusz pályaudvar a Volán Etele téri végállomásának felszámolását is eredményezi. A Volán járatok nagy része esetében az utazási távolság csökken, csak a 6-os út felöl érkező járatok (a forgalom mintegy 10%-a) esetében növekszik minimális mértékben.

A területen minimálisan elhelyezni javasolt P+R férőhelyszámot, tekintettel a csomópont teljesítő-képességére szükséges a jelenleg előírt 2300 férőhelyről 1500-ra csökkenteni. Az őrmezei oldalon létesítendő P+R parkolók befogadását biztosító parkolóház(ak) számára távlatban a 4 jelű tömb nyújt ideális lehetőséget, véglegesen csak kisebb parkoló kapacitás kialakítása javasolható az 1- 3 jelű tömbök területén. A Kelenföldi metró végállomás őrmezei oldalán (min.1500) és az Etele téri oldalán (min. 700) távlatban létrejövő P+R rendszerű várakozóhely kontingens jelentős mértékben emeli majd a térség, de Budapest egésze esetében is a P+R parkoló kapacitást. A tervezési terület tömbjei a metró 500 m-es környezetében helyezkednek el, ezért a hatályos előírások (BVKSZ, kerületi parkolási rendelet) az országos normatívák által számítandó értékek maximális (50%-os) csökkentését teszik lehetővé. A maximális csökkentés indokolt a tervezett kiváló tömegközlekedés – metró, vasútvonalak, BKV autóbusz pályaudvar, Volán pályaudvar – figyelembevételével. A tervezett beépítés parkolási igénye – a P+R parkolók nélkül, a 4-es jelű tömbbel együttesen – elérheti a 3.700 férőhelyet.

A területen elhelyezni javasolt minimális B+R férőhelyszámot (a P+R tervezett férőhelyszámmal arányosan) indokolt a jelenleg előírt 300 férőhelyről 200-ra csökkenteni. A Budaörsi út külső szakaszán kiépült kerékpárúthoz csatlakozik majd a tervezett Alsó Beregszász úti kerékpárút szakasz, biztosítva ezzel a KV-IK keretövezetű tömbben kialakítani javasolt B+R rendszerű kerékpár tárolók elérését. A Budaörsi úti valamint az Etele úti, és a Bartók Béla úti kerékpárutak közötti kapcsolat a Rimaszombati út– Kelenföldi pályaudvar funkciót váltó gyalogos aluljárója által kialakítható kerékpárúttal kapcsolható össze. Az útvonal lehetővé teszi, hogy a tervezési területtel szomszédos 4. jelű tömbben is B+R rendszerű parkoló létesüljön megfelelő igények esetén.
A tervezési terület gyalogos kapcsolatai esetében forgalmi szempontból domináns mozgás a metró végállomás és a KV-IK besorolású területen megvalósuló BKV – Volán autóbusz pályaudvar között kialakuló átszálló forgalom lesz. A közel napi 60.000 utas közlekedése a metró műtárgyán keresztül, közterület érintése nélkül bonyolódik majd le. 

Az FSZKT szükséges módosításai

• A hatályos FSZKT szerint a városrészközpont őrmezei területén együttesen 400.000 m² bruttó szintterületű beépítés lenne megvalósítható. Azonban a jelenleg engedélyezés alatt álló Budaörsi úti csomópont kisebb teljesítőképessége következtében az őrmezei terület hosszú távon történő megfelelő színvonalú kiszolgálásának biztosítására a létesíthető beépítés mintegy 20%-os csökkentését igényli, így a 400.000 m² bruttó szintterület helyett az új határérték 320.000 m².
• A csökkentett kapacitású csomópont következményeként a kötelezően létesítendő P+R parkoló
férőhelyszáma 2.300-ról 1.500 P+R férőhelyre csökken.
• A Fővárosi Közgyűlés döntésének megfelelően az autóbusz pályaudvar számára nagyobb terület biztosítandó, mely egyrészt a tervezett Új május utca megszűntetésével, másrészt a VK keretövezetű terület csökkentésével együttesen biztosítható, így ezzel a KV-IK jelű célzott területfelhasználási módú terület területe nő.
• A Budaörsi úti csomópont teljes körű helybiztosítása miatt minimális mértékben csökkenne a 756/17 hrsz.-ú és a 756/18 hrsz.-ú telkek (üzemanyagtöltő állomás) területe. A cégtulajdonban lévő telkek esetén a közterületté váló területtel azonos nagyságú terület kerül visszapótlásra a Fővárosi Önkormányzat tulajdonában lévő 756/13 hrsz.-ú telek rovására. A kialakult állapotnak megfelelően, a telekhatárok figyelembe vételével az I jelű terület nő a Z-EZ jelű terület rovására.

Átsorolásra javasolt területek összesen
	Jelenlegi keretövezeti
besorolás
	Javasolt keretövezeti
besorolás
	Átsorolt terület összesen (m²)

	VK
	KV-IK
	2 837 m²

	VK
	KL-KT
	1735 m²

	Z-EZ
	KL-KT
	217 m²

	Z-EZ
	I
	935 m²

	KL-KT
	I
	217 m²

	övezetbe nem sorolt terület
	KV-IK
	4 001 m²

	övezetbe nem sorolt terület
	VK
	361 m²



A tervezett módosítások Budapest Főváros Településszerkezeti Tervének megfelelnek.

Az egyeztetési eljárás eredménye
Az Étv. alapján előírt egyeztetési eljárást a Főpolgármesteri Hivatal lefolytatta. Az egyeztetett javaslathoz képest véleményeltérés nem fogalmazódott meg. A véleményezők, a Főpolgármesteri Hivatal főosztályai, és a Fővárosi Önkormányzat érintett intézményei  a keretövezet-módosítási javaslat elfogadását támogatják.
Az Étv. 9. § (6) bekezdése szerinti közzététel során a keretövezet módosítási javaslattal kapcsolatban észrevétel, javaslat nem érkezett. Budapest Főváros Kormányhivatala állami főépítésze az FSZKT módosításával kapcsolatban észrevételt nem tett.
A beérkezett vélemények és a lefolytatott egyeztetések alapján a keretövezet-módosítás az  FSZKT módosítási hatástanulmányban foglaltaknak megfelelően, a rendelettervezet melléklete szerint javasolt.
Határozati javaslat
A Fővárosi Közgyűlés úgy dönt, hogy:

megalkotja a Budapest XI. kerület Kelenföldi pályaudvar és környéke (őrmezei oldal) területére   vonatkozó, a Fővárosi Szabályozási Kerettervről szóló 46/1998.(X.15.) Főv. Kgy. rendeletének módosításáról szóló ……/2012. (……) Főv.Kgy. számú önkormányzati rendeletét az előterjesztés mellékletének megfelelő tartalommal.

határidő:	azonnal
felelős: 	főpolgármester


A Fővárosi Közgyűlés felkéri a Főpolgármestert, hogy döntéséről a XI. kerület Újbuda  Önkormányzat polgármesterét tájékoztassa.

határidő:	30 nap
felelős: 	főpolgármester


A Fővárosi Közgyűlés felkéri a főpolgármestert, hogy a módosítás fővárosi építésügyi nyilvántartáson történő átvezetéséről gondoskodjon.

határidő:	30 nap
felelős: 	főpolgármester

Határozathozatal módja:
A döntési javaslat 1. pontja minősített, 2-3. pontja egyszerű szavazattöbbséget igényel.

Budapest, 2012. június „   ”
	

	Hutiray Gyula
főpolgármester-helyettes

	Láttam:

	Sárádi Kálmánné dr.
főjegyző



melléklet : rendelettervezet és mellékletei (3 lap)

